**Ministru kabineta noteikumu projekta “Noteikumi par vidējās apdrošināšanas iemaksu algas aprēķināšanas nosacījumiem un kārtību bezdarbnieka pabalsta apmēra noteikšanai, bezdarbnieka pabalsta un apbedīšanas pabalsta piešķiršanu un izmaksu” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekta “Noteikumi par vidējās apdrošināšanas iemaksu algas aprēķināšanas nosacījumiem un kārtību bezdarbnieka pabalsta apmēra noteikšanai, bezdarbnieka pabalsta un apbedīšanas pabalsta piešķiršanu un izmaksu” (turpmāk – noteikumu projekts) mērķis ir salāgot, precizēt un strukturizēt vidējās apdrošināšanas iemaksu algas noteikšanas nosacījumus un kārtību, noteikumu projektā iekļaujot no likuma “Par apdrošināšanu bezdarba gadījumam” izslēdzamās normas par vidējo apdrošināšanas iemaksu algas aprēķināšanu. Noteikumu projekts nosaka bezdarbnieka pabalsta un apbedīšanas pabalsta bezdarbnieka nāves gadījumā piešķiršanas, aprēķināšanas un izmaksas kārtību, vidējās apdrošināšanas iemaksu algas aprēķināšanas nosacījumus un kārtību bezdarbnieka pabalsta apmēra noteikšanai, atbilstoši 2016. gada 23. novembra grozījumiem likumā “Par apdrošināšanu bezdarba gadījumam”, kas paredzēja 8. panta trešajā daļā deleģējumu Ministru kabinetam noteikt vidējās apdrošināšanas iemaksu algas aprēķināšanas nosacījumus un kārtību un 2019. gada 12. decembra grozījumiem likumā “Par apdrošināšanu bezdarba gadījumam”, kas paredzēja pagarināt likuma “Par apdrošinašanu bezdarba gadījumam” Pārejas noteikumos 20. punktā Ministru kabinetam noteiktā uzdevuma - [8. panta](https://likumi.lv/ta/id/38051#p31) trešajā daļā minēto noteikumu izdošanas termiņa pagarinājumu līdz 2021.gada 31.decembrim.Noteikumu projekts stāsies spēkā 2022. gada 1. janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2016. gada 23. novembra un 2019. gada 12. decembra grozījumi likumā “Par apdrošināšanu bezdarba gadījumam”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma “Par apdrošināšanu bezdarba gadījumam” mērķis ir regulēt pakalpojumu piešķiršanu, ko paredz valsts sociālā apdrošināšana bezdarba gadījumam, t.i., *bezdarbnieka pabalsta un apbedīšanas pabalsta bezdarbnieka nāves gadījumā* piešķiršanu*.* Saskaņā ar likuma “Par apdrošināšanu bezdarba gadījumam” 8. panta trešo daļu vidējās apdrošināšanas iemaksu algas aprēķināšanas kārtību bezdarbnieka pabalsta apmēra noteikšanai nosaka Ministru kabinets. Proti, šobrīd to nosaka Ministru kabineta 2008. gada 21. oktobra noteikumi Nr. 866 “Vidējās apdrošināšanas iemaksu algas aprēķināšanas kārtība bezdarbnieka pabalsta apmēra noteikšanai un bezdarbnieka pabalsta un apbedīšanas pabalsta piešķiršanas, aprēķināšanas un izmaksas kārtība” (turpmāk – noteikumi Nr. 866).No 2022. gada 1. janvāra no likuma “Par apdrošināšanu bezdarba gadījumam” tiek izslēgtas atsevišķas normas par vidējās apdrošināšanas iemaksu algas aprēķināšanu (likuma “Par apdrošināšanu bezdarba gadījumam” - 8. panta piektā, sestā, septītā, astotā un devītā daļa), deleģējot Ministru kabinetam noteikt vidējās apdrošināšanas iemaksu algas aprēķināšanas nosacījumus un kārtību. Līdz ar to līdz 2021. gada 31. decembrim jāizstrādā jauni Ministru kabineta noteikumi par vidējās apdrošināšanas iemaksu algas aprēķināšanas nosacījumiem un kārtību, paredzot iemaksu algas bezdarbnieka pabalsta aprēķināšanai noteikšanas nosacījumus un kārtību (t.sk., iemaksu algas apmēru, kas aprēķinā piemērojams gadījumos, kad apdrošināšanas iemaksu alga noteiktajā periodā apdrošinātai personai nav bijusi, piemēram, nav bijusi bērna kopšanas atvaļinājuma, atvaļinājuma bez darba samaksas saglabāšanas, kas piešķirts sakarā ar nepieciešamību kopt bērnu, vai grūtniecības un dzemdību atvaļinājuma dēļ). Tādējādi, lai salāgotu, precizētu un strukturizētu vidējās apdrošināšanas iemaksu algas noteikšanas bezdarbnieka pabalsta aprēķināšanai nosacījumus un kārtību, noteikumu projektā iekļaujamas no likuma “Par apdrošināšanu bezdarba gadījumam” izslēdzamās normas par vidējo apdrošināšanas iemaksu algas aprēķināšanu.Noteikumu projekts, atbilstoši likumā „Par apdrošināšanu bezdarba gadījumam” noteiktajam Ministru kabineta pilnvarojumam, ietver sevī vidējās apdrošināšanas iemaksu algas aprēķināšanas nosacījumus un kārtību.Bezdarbnieka pabalstam kalendāra dienu skaitā neieskaita periodus, kuru laikā persona nav bijusi pakļauta apdrošināšanai bezdarba gadījumam (nav darba ņēmējs un iemaksas bezdarba apdrošināšanai nav veiktas un nav jāveic, atrodas bezalgas atvaļinājumā, u.c.), kalendāra dienas, kurās 12 mēnešu perioda daļā persona ir atradusies: bērna kopšanas atvaļinājumā; bezalgas atvaļinājumā, kas piešķirts sakarā ar nepieciešamību kopt bērnu; grūtniecības un dzemdību atvaļinājumā. Tāpat starp attaisnotiem periodiem ir iekļauti arī atbalsta pakalpojumu saņemšanas laiki, kuri ieviesti 2020. un 2021.gadā sakarā ar COVID-19 infekcijas izplatību valstī izsludināto ārkārtas situāciju laikā, t.i., vidējās apdrošināšanas iemaksu algas aprēķina periodā neieskaita kalendāra dienas, par kurām persona saņēma dīkstāves pabalstu, dīkstāves palīdzības pabalstu, vecāku pabalsta turpinājumu, slimības palīdzības pabalstu, atbalstu dīkstāvē esošu darbinieku, pašnodarbināto personu un patentmaksātāju atlīdzības kompensēšanai.Noteikumu projekts nosaka arī nosacījumus attiecībā uz likumā “Par apdrošināšanu bezdarba gadījumam” noteikto pabalstu piešķiršanu un izmaksu, uzskaitot pabalsta pieprasītāja un Valsts sociālās apdrošināšanas aģentūras (turpmāk – VSAA) veicamās darbības un pabalstu piešķiršanai nepieciešamās ziņas (piemēram, pabalsta pieprasītāja datus, saziņas veidu, Latvijas kredītiestādes vai pasta norēķinu sistēmas konta numuru, ko persona iesniedz VSAA utml.). Iesniegumu un tam pievienojamos dokumentus iesniedz papīra formā, izmantojot e-pakalpojumu, vai elektroniska dokumenta formā atbilstoši normatīvajiem aktiem par elektronisko dokumentu noformēšanu.Noteikumu projekts neparedz mainīt esošo pabalstu aprēķināšanas kārtību. Visus noteikumu projektā minētos pabalstus, tāpat kā pašreiz, piešķirs, aprēķinās un izmaksās VSAA, piemērojot līdzšinējo kārtību.Noteikumu projekts nosaka par spēku zaudējušiem noteikumus Nr. 866 un jauno noteikumu spēkā stāšanos ar 2022. gada 1. janvāri.  |
| 3. | Projekta izstrādē iesaistītās institūcijas un publiskas personas kapitālsabiedrības | VSAA. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Bezdarbnieka pabalsta un apbedīšanas pabalsta bezdarbnieka nāves gadījumā saņēmēji.Pēc VSAA informācijas 2021. gada februārī:* bezdarbnieka pabalsta saņēmēju skaits: vidēji mēnesī – 37 504 personas (sievietes – 20 435; vīrieši – 17 069);
* apbedīšanas pabalsta bezdarbnieka pabalsta saņēmēja nāves gadījumā saņēmēju skaits: 23 (pabalstu skaits – 24).
 |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina sabiedrības tiesības un pienākumus, kā arī veicamās darbības. Noteikumu projekts nerada papildus administratīvo slogu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
|  Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Nav attiecināms. |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par noteikumu projektu Labklājības ministrijas tīmekļa vietnē, sadaļā “Sabiedrības līdzdalība”, “LM dokumentu projekti”, zem saites: <https://www.lm.gov.lv/lv/lm-dokumentu-projekti-0>, kā arī Ministru kabineta tīmekļa vietnē, sadaļā “Sabiedrības līdzdalības politika”, “Ministru kabineta diskusiju dokumenti”, zem saites: <https://www.mk.gov.lv/lv/ministru-kabineta-diskusiju-dokumenti>, tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju izteikt par to viedokli, noteikumu projekts 2021. gada 23. aprīlī ievietots Labklājības ministrijas un Ministru kabineta interneta tīmekļa vietnēs, aicinot izteikt viedokli līdz 2021. gada 7. maijam. |
| 3. | Sabiedrības līdzdalības rezultāti | Iebildumi un priekšlikumi par noteikumu projektu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VSAA. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota esošo institūciju likvidācija vai reorganizācija. Pēc noteikumu spēkā stāšanās to īstenošana notiks, izmantojot esošos cilvēkresursus. |
| 3. | Cita informācija | Nav. |

Labklājības ministre R.Petraviča

I.Salmane, 67021556

Irena.Salmane@lm.gov.lv